Informácia 

z  kontroly  plnenia  úloh  vyplývajúcich z uznesení vlády SR k „Návrhu opatrení, ktoré stanovujú spôsob prístupu k informáciám v súlade s dokumentom AUDIT a so zákonom o slobodnom prístupe k informáciám„

	Kontrolu vykonal Úrad vlády SR (ďalej ÚV SR) v súlade s uznesením vlády SR č. 543/2001, ktorým bolo schválené „Zameranie kontrolnej činnosti ÚV SR na II. polrok 2001“. Vykonanie kontrolnej akcie súčasne nadväzovalo na uznesenie vlády SR č. 1078/2000, v ktorom vláda uložila vedúcemu ÚV SR predkladať v súlade s kompetenciami na rokovanie vlády každoročne informáciu o plnení úloh z uznesení vlády súvisiacich so spôsobom prístupu k informáciám a so zákonom       o slobodnom prístupe k informáciám (ďalej zákon).

	Cieľom kontroly, ktorú ÚV SR vykonal v decembri 2001, bolo zistiť vecné     a časové plnenie úloh z uznesení vlády SR v nadväznosti na dodržiavanie zákona       č. 211/2000 Z.z. o slobode informácií s osobitným zameraním na rozpracovanie       a plnenie „Návrhu opatrení“.

Z úrovne ÚV SR bolo kontrolované plnenie úloh z vybraných uznesení v Ministerstve hospodárstva SR (ďalej MH SR), Ministerstve pre správu                   a privatizáciu národného majetku SR (ďalej MSPNM SR), Ministerstve životného prostredia SR (ďalej MŽP SR) a v Ministerstve obrany SR (ďalej MO SR). Zaradenie  MH SR, MSPNM SR, MŽP SR a MO SR do priameho výkonu kontroly vychádzalo z toho, že tieto neboli predmetom obdobnej kontroly, ktorú ÚV SR vykonal v júni 2001. Z tejto kontroly bola vypracovaná „Správa z kontroly plnenia úloh z uznesení vlády SR, splatných v I. štvrťroku 2001, so zameraním  na kontrolu plnenia úloh vyplývajúcich z uznesenia vlády  SR k „Návrhu opatrení, ktoré stanovujú spôsob prístupu k informáciám  v súlade s dokumentom AUDIT a so zákonom o slobodnom prístupe k informáciám“, ktorú vláda SR v bode A uznesenia č. 747 z 15.8.2001 vzala na vedomie. Obmedzené kapacity sekcie kontroly ÚV SR  neumožnili vykonať kontrolu v zostávajúcich ministerstvách. Z toho dôvodu dňa 6.11.2001 požiadal vedúci ÚV SR v súlade s kompetenciami vyplývajúcimi z § 14 ods. 1 zákona NR SR č. 10/1996 Z.z. o kontrole v štátnej správe o spoluprácu ostatných ministrov, ktorej predmetom bolo vypracovanie a predloženie záväznej informácie o plnení úloh z uznesení vlády SR v nadväznosti na dodržiavanie  zákona s osobitným zameraním na plnenie „Návrhu opatrení“. Za sledované obdobie od 1.1.2001 do 30.11.2001 informáciu predložilo  Ministerstvo financií SR (ďalej MF SR),  Ministerstvo práce, sociálnych vecí a rodiny SR (ďalej MPSVR SR), Ministerstvo pôdohospodárstva SR (ďalej MP SR), Ministerstvo kultúry SR (ďalej MK SR), Ministerstvo školstva SR (ďalej MŠ SR),  Ministerstvo zahraničných vecí SR (ďalej MZV SR), Ministerstvo vnútra SR (ďalej MV SR), Ministerstvo spravodlivosti (ďalej MS SR), Ministerstvo dopravy, pôšt a telekomunikácií SR (ďalej MDPT SR), Ministerstvo výstavby a regionálneho rozvoja SR (ďalej MVRR SR) a Ministerstvo zdravotníctva SR (ďalej MZ SR), celkom 11. Súčasťou spolupráce bolo aj vypracovanie tabuľkového prehľadu                   o vybavovaní a lehotách žiadostí o poskytnutie informácií (príloha informácie).

Predmetom kontroly bolo plnenie úloh uznesení vlády SR číslo 1078/2000    k „Návrhu opatrení, ktoré stanovuje spôsob prístupu k informáciám v súlade s dokumentom AUDIT a so zákonom o slobodnom prístupe k informáciám“,           č. 1050/2000 k návrhu na zabezpečenie úloh vlády SR zo zákona č. 211/2000 Z.z.     o slobodnom prístupe k informáciám, ako aj rozpracovanie a plnenie „Návrhu opatrení“ na podmienky rezortu.

Z obsahu záväzných informácií, týkajúcich sa „Návrhu opatrení“ vo vzťahu k dodržiavaniu ustanovení zákona, ktoré predložilo 11 ministerstiev vyplynulo, že boli  rozpracované na podmienky rezortu, ako aj nimi zriadených a riadených organizácií tak, že sa vytvorili základné organizačné, materiálne a personálne predpoklady pre aplikáciu zákona. Plnenie opatrení  je však uvádzané všeobecne (nie sú uvádzané konkrétne predpisy, pokyny podľa ktorých povinná osoba koná, konkretizované materiály koncepčného  a strategického  charakteru a pod.). Nie vo všetkých informáciách je zmienka o úprave pracovných poriadkov, spisových a skartačných poriadkov v nadväznosti na zákon. Záväzné informácie neobsahujú konkrétne  číselné údaje, týkajúce sa vecného a časového plnenia troch úloh uznesenia vlády SR č. 1050/2000. Iba jedna záväzná informácia bola predmetom rokovania porady ministra (MPSVR SR). Bližšie zhodnotenie obsahu záväzných informácií s výsledkami kontroly priamo na subjektoch je uvedené v nasledujúcej časti tohto materiálu.

A.  	Stav plnenia úloh vyplývajúcich z uznesení vlády SR v nadväznosti na dodržiavanie zákona o slobodnom prístupe k informáciám 

	Národná rada SR prijala 17. mája 2000 zákon č. 211/2000 Z.z. o slobodnom prístupe k informáciám  a o zmene a doplnení niektorých zákonov s účinnosťou od 1.1.2001 (ďalej zákon).

	Na základe uznesenia vlády SR č. 694 bodu C.43. bol predložený na rokovanie vlády SR návrh opatrení, ktoré stanovili spôsob prístupu k informáciám v súlade s dokumentom AUDIT a so zákonom o slobodnom prístupe k informáciám.  Tento   materiál   bol  schválený   uznesením  vlády  SR číslo 1078 
z 20.12.2000.

Vláda	taktiež schválila uznesenie č. 1050 z 13. decembra 2000 – Návrh na zabezpečenie úloh vlády SR zo zákona č. 211/2000 Z.z. o slobodnom prístupe k informáciám, s  uloženými úlohami pre členov vlády a predsedov ostatných ústredných orgánov štátnej správy.

Kontrolou plnenia úloh vyplývajúcich z uznesenia vlády SR č. 1078/2000 vo vybraných ministerstvách sa zistilo:

Úloha B.1.:	

	rozpracovať „Návrh opatrení, ktoré stanovujú spôsob prístupu k informáciám v súlade s dokumentom AUDIT a so zákonom                     o slobodnom prístupe k informáciám“ na vlastné podmienky
	do 31. decembra 2000

Plnenie:
	
	Cieľom navrhovaných opatrení je zabezpečiť jednotný postup všetkých  povinných osôb, v zmysle § 2 zákona NR SR č. 211/2000 Z.z., ktoré sú v riadiacej pôsobnosti vlády, pri vykonávaní a uplatňovaní zákona v záujme zabezpečenia ústavných práv občanov Slovenskej republiky. Preukázalo sa, že kontrolované ministerstvá majú vypracované interné predpisy (smernice, pokyny) upravujúce konanie pri prístupe k informáciám, ktoré z vecného a časového hľadiska vytvárajú potrebné organizačné predpoklady a pravidlá aplikovania zákona o slobode informácií, resp. „Návrhu opatrení“. Súhrnné údaje z kontroly túto skutočnosť preukazujú.

	Predmetom kontroly vo vybraných ministerstvách bolo ďalej vecné a časové rozpracovanie a plnenie 25 – opatrení, ktoré boli vládou schválené v časti A. citovaného uznesenia č. 1078/2000.

	Z hľadiska obsahu, pre potreby vykonania kontroly, je schválený „Návrh opatrení“ rozdelený do štyroch tématických blokov:

A/	Povinnosti kontrolovaných ministerstiev zverejňovať všetky informácie,          u ktorých zákon nevylučuje verejnú prístupnosť (opatrenie č. 1, 2, 3, 4, 20, 21).

B/	Organizačné zabezpečenie poskytovania informácií (opatrenia č. 5, 8, 9, 10).

C/	Evidencia a vybavovanie žiadostí o poskytnutie informácií (Opatrenia č. 6, 7, 11, 14, 15, 16, 17, 18, 19, 22).

D/	Ostatné opatrenia na aplikáciu zákona o slobode informácií – úhrada  materiálnych nákladov (opatrenia č. 12, 13), porušenie povinnosti ustanovenej zákonom o slobode informácií (opatrenie č. 23) úprava organizačných  poriadkov, spisových a skartačných poriadkov (opatrenie č. 24), kontrola plnenia úloh vyplývajúcich zo zákona o slobode informácií (Opatrenie č. 25).

Kontrolou vecného a časového plnenia opatrení sa zistilo:

A/	Povinnosti kontrolovaných ministerstiev zverejňovať všetky informácie,    u ktorých zákon nevylučuje verejnú prístupnosť

-	MH SR -  v čase kontroly zverejnilo materiál o ochrane utajovaných skutočností, ktorý bol v čase kontroly neplatný (§ 5 ods. 5 zákona, opatrenie č. 3),

-	MSPNM SR - neuvádza v  sieti Internetu prehľad predpisov, týkajúcich sa uplatňovania zákona ((§ 5 ods. 1, 5; § 6 ods. 3 opatrenie č. 1), nemá informačnú tabuľu na kontrolovanom subjekte, chýbajú informácie o zriadení povinnej osoby, popis organizačnej štruktúry, informácie o postupe povinnej osoby  pri vybavovaní informácie vrátane lehôt, ktoré je nutné dodržať, prehľad predpisov, pokynov a inštrukcií, podľa ktorých  povinná osoba rozhoduje (§ 5 ods. 1, 5, zákona, opatrenie č. 2), nebol vyškolený dostatočný počet zamestnancov za účelom riešenia stanovísk k vybavovaniu žiadostí  zákona, (§ 3 ods. 2 zákona, opatrenie č. 4), evidencia žiadostí neobsahuje údaje týkajúce sa podania opravného prostriedku (§ 20 zákona, opatrenie č. 7),

-	MO SR – na informačnej tabuli nie je zverejnený prehľad predpisov, pokynov                   a inštrukcií, podľa ktorých ministerstvo  koná a rozhoduje (§ 5 ods. 1, 5 zákona opatrenie č. 2). Je tam však odvolávka na internet, kde je možné takéto informácie získať. Taktiež na infotabuli nie je uvedený zoznam konkrétnych dokumentov, ku ktorým je obmedzený prístup. Ten je zverejnený na sieti internetu (§ 5 ods. 5 zákona, opatrenie č. 3),

-	MŽP SR – v čase kontroly nemalo zoznam utajovaných skutočností uverejnený na infotabuli (pôvodný bol zrušený zákonom č. 241/2001 Z.z. k 30.11.2001). Nový zoznam je rozpracovaný a má byť vydaný rozhodnutím ministra ŽP SR s účinnosťou od 1.1.2002.

-	MZ SR, MZV SR – vo svojej záväznej informácii vecné a časové plnenie opatrení nevyhodnotilo, bez uvedenia dôvodov.

	Dôsledné riešenie problému uvádzania utajovaných skutočností umožňuje ustanovenie § 76 ods. 10 zákona NR SR č. 241/2001 Z.z. o ochrane utajovaných skutočností a o zmene a doplnení niektorých zákonov, podľa ktorého mali ústredné orgány štátnej správy predložiť do 31.8.2001 Národnému bezpečnostnému úradu SR návrhy zoznamov utajovaných skutočností.

B.  	Organizačné zabezpečenie poskytovania informácií 

	Čo sa týka tohto bloku „Návrhu opatrení“ z kontrolných zistení vyplynulo, že kontrolované ministerstvá vytvorili základné organizačné  (oddelenie, odbor, útvar), personálne (gestori) a materiálne predpoklady pre aplikovanie zákona           o slobode informácií od 1.1.2001. Príslušní zamestnanci majú túto činnosť zahrnutú v pracovných náplniach.

C.  	Evidencia a vybavovanie žiadostí o poskytnutie informácií

	Súhrnný tabuľkový prehľad o vybavovaní a lehotách žiadostí  o poskytnutie informácií je prílohou tejto informácie. Z prílohy vyplýva, že všetkým ministerstvám bolo celkom podaných  7 885 žiadostí o poskytnutie informácií. Z toho v zákonnej lehote do 10 dní bolo vybavených 7 320 žiadostí – 92,8%, v posunutej lehote do 20 dní – závažné dôvody 150 žiadostí – 2%. Počet vydaných rozhodnutí z titulu, že žiadateľom sa nevyhovelo s uvedením dôvodu bol 275 – 3,5%. Z celkového počtu žiadateľov (7 885) bolo 260 žiadostí, t.j. 3,3% potrebné doplniť v zmysle § 14 ods. 3 zákona o slobode informácií a 566, t.j. 7,2% sa v súlade s § 15 ods. 1 odstúpilo známej povinnej osobe. Ďalej z prehľadu vyplynulo, že 50,3% informácií bolo požadovaných e-mailom, 24,3% poštou, resp. faxom a 25,0% osobne, resp. telefonicky. Podobne ako v ostatných štátoch, kde sa uplatňuje zákon, predpokladaný vysoký nárast žiadostí o informácie sa v kontrolovaných ministerstvách neprejavil. Taktiež rozhodujúca časť žiadostí takmer 93 % bola vybavená v základnej lehote do 10 dní a z tohto hľadiska sa nejaví reálna potreba túto predlžovať.

	Z kontroly správnosti vedenia evidencie žiadostí a ich vybavovania vyplynulo, že podstatná časť žiadostí bola evidovaná a vybavovaná v súlade so zákonom o slobode informácií, resp. „Návrhom opatrení“. Vo vedení  evidencie a vybavovaní žiadostí sa zistili nasledovné nedostatky:

-	MH SR – u evidencii v troch prípadoch nie je uvedený dátum vybavovania žiadostí, v dvoch prípadoch neboli priložené podklady o poskytnutí  informácie (§ 20 zákona, opatrenie č. 7), štyri žiadosti neboli vybavené v termíne  do 10 dní bez oznámenia dôvodu, pričom v tabuľkovom prehľade sú tieto vedené ako vybavené v lehote (10 dní). Taktiež tabuľkový prehľad nekorešponduje s textom protokolu (rozdielne údaje v lehotách, počet žiadostí s jednotlivými formami (§ 17 ods. 2, 3 zákona, opatrenie č. 16), tri žiadosti boli odstúpené povinnej osobe po uplynutí 5 dní od prijatia (§ 15 zákona, opatrenie č. 17). V rámci vydaných rozhodnutí (14) o úplnom, resp. čiastočnom odmietnutí poskytnutia informácií bol podaný rozklad v štyroch prípadoch. Z toho v dvoch prípadoch bolo rozkladu vyhovené, v jednom prípade bolo vyhovené čiastočne a v jednom prípade po zamietnutí rozkladu bola podaná žaloba na Najvyšší súd SR (záležitosť ešte nie je ukončená),

-	MSPNM SR – evidencia neobsahuje uplatnenie opravného prostriedku (§ 20 písm. d/ zákona, opatrenie č. 7), u piatich žiadostí (vybavené do 20 dní) nebolo oznámené žiadateľom posunutie termínu s uvedením dôvodu (§ 17 ods. 3 zákona, opatrenie č. 16).

D.  	Ostatné opatrenia na aplikáciu zákona o slobode informácií

	Výsledky kontrolných zistení týkajúcich sa tohto bloku opatrení preukázali, že na kontrolovaných ministerstvách je spracovaný a na verejne prístupnom mieste uverejnený sadzobník úhrad za sprístupnenie informácií, MH SR spoplatnilo za kontrolované obdobie v úhrne  informácie za 599,20 Sk a MŽP SR za 1 217 Sk. Zo záväzných informácií vyplynulo, že napr. MPSVR SR spoplatňuje informácie, ktorých výdavky prekročia sumu 50 Sk, MF SR postupuje podľa sadzobníka, MVRR SR spoplatnilo jednu žiadosť. MDPT SR sprístupňuje informácie bezplatne, (výnimkou sú úhrady, keď tieto prevyšujú náklady spojené s realizáciou informácie). MV SR realizovalo úhradu za poskytnuté informácie u deviatich žiadateľov. MŠ SR, MS SR a MK SR vybavovanie žiadostí nepodmieňuje úhradou, resp. úhrady odpustilo (§ 21 zákona, opatrenia č. 12 a 13). Uplatňovaný systém úhrady nákladov spojený s poskytnutím informácie neobmedzuje záujem verejnosti o poskytovanie informácií.

	Kontrolou opatrenia č. 21, podľa ktorého majú povinné osoby poskytovať informácie aj z neukončeného správneho konania sa zistilo, že žiadosti o informácie tohto druhu neboli povinným osobám  podané. Zo záväzných informácií vyplynulo, že ministerstvá buď neobdržali žiadosti o poskytnutie informácií z neukončeného správneho konania, resp. pri obdržaní rešpektujú obmedzenia ustanovené zákonom. 

	Kontrolou nebolo zistené porušenie opatrenia č. 23 – vedomé sprístupnenie nepravdivej alebo neúplnej informácie, čím neboli porušené  príslušné ustanovenia zákona a „Návrhu opatrení“, a tým aj porušenie pracovnej disciplíny  s následným uložením pokuty.

	Úpravy organizačných poriadkov, resp. ďalších interných predpisov (pracovné, spisové, skartačné poriadky a pod.) súvisiacich s aplikáciou zákona sú posúdené v odpočte plnenia úlohy B.2. uznesenia vlády SR č. 1078/2000 tejto informácie str. 6, 7  (opatrenie č. 24).

	Z opatrenia č. 25 vyplynula pre ÚV SR úloha vykonávať pravidelnú kontrolu plnenia úloh, týkajúcich sa „Návrhu opatrení“ a zákona. Predmetnú kontrolu vykonal ÚV SR v termíne od 5.12.2001 do 28.12.2001 v štyroch ministerstvách za kontrolované obdobie január až november 2001. V samotných ministerstvách v rámci vnútornej kontroly bola táto vykonaná v MSPNM SR – jedna bez vypracovania výsledného materiálu o kontrole,  v MH SR a MO SR kontrola vykonaná nebola, v MŽP SR bolo celkom vykonaných šesť kontrol, z toho päť bolo ukončených protokolom, na základe ktorých boli prijaté príslušné opatrenia. Zo záväzných informácií vyplynulo, že MPSVR SR vykonalo za kontrolované obdobie jednu kontrolu priamo v rezorte (výsledný materiál záznam), deväť kontrol v zriadených rozpočtových organizáciách a príspevkových organizáciách bolo uzatvorených záznamom a jedna kontrola v sociálnej poisťovni a jej pobočkách sa ukončila vypracovaním protokolu. MDPT SR uskutočnilo dve kontroly v podriadených organizáciách (výsledný materiál protokol) a MZ SR vykonalo dve kontroly dodržiavania zákona, resp. plnenia úloh z uznesení vlády SR k  „Návrhu opatrení“, bez špecifikovania výsledných materiálov.

	Súhrnné výsledky kontroly dodržiavania „Návrhu opatrení“ uvedených v časti A/ - D/ informácie  preukazujú, že v ministerstvách nie vždy bola zabezpečená vecnosť a úplnosť plnenia „Návrhu opatrení“, správna a včasná evidencia a vybavovanie žiadostí, vnútorná kontrola dodržiavania zákona, resp. „Návrhu opatrení“. Ako dôvod absencie vykonávania vnútornej kontroly dodržiavania zákona sú zo strany dotknutých ministerstiev uvádzané kapacitné možnosti s tým, že kontroly vykonajú v budúcom období.

Úloha B.2.:	

upraviť organizačné poriadky, pracovné poriadky alebo iné vnútorné predpisy ministerstiev, ostatných ústredných orgánov štátnej správy, krajských úradov, okresných úradov v zmysle zákona č. 211/2000 Z.z.       o slobodnom prístupe k informáciám a o zmene a doplnení niektorých zákonov a „Návrhu opatrení“
do 31. decembra 2000

Plnenie:
	
Úloha bola  v kontrolovaných štyroch  ministerstvách plnená oneskorene. Na základe interných príkazov príslušných ministrov boli vykonané zmeny v organizačnej štruktúre ministerstiev s tým, že novovytvorené, resp. rozšírené útvary  (pracovisko, oddelenie, odbor), ktoré zabezpečujú činnosti súvisiace s poskytovaním informácií v zmysle zákona začali činnosť k 1.1.2001. Avšak  zmeny v organizačných poriadkoch, resp. v iných vnútorných predpisoch nadobúdali účinnosť oneskorene, resp. do ukončenia kontroly neboli ani upravené, ako je uvedené v nasledovných príkladoch:
	
-  MSPNM SR – so zreteľom na predpokladaný rozsah prác nepovažovalo za potrebné urobiť žiadne organizačné zmeny; ku dňu skončenia kontroly nemá novelizovaný organizačný poriadok, taktiež nebol upravený pracovný poriadok, skartačný a spisový poriadok (opatrenie č. 24),

-	MO SR – dňa 22.8.2000 zrušilo organizačný poriadok ministerstva. V čase nadobudnutia účinnosti zákona platný organizačný, ani pracovný poriadok neexistoval z dôvodov  zásadných organizačných a personálnych zmien v štruktúre ministerstva. Uvedená úloha je na ministerstve riešená rozkazom Kancelárie ministra (15.1.2001), ktorý určil pracovnú skupinu na plnenie úloh v súlade so zákonom. Nakoľko nie je v platnosti nový organizačný poriadok, nebol ku dňu ukončenia kontroly upravený na podmienky zákona spisový ani skartačný poriadok (opatrenie č. 24),

-	MH SR – neupravilo ku dňu ukončenia kontroly spisový a skartačný poriadok na potreby zákona (opatrenie č. 24),

-	MŽP SR – oneskorene (1.2.2001) zabezpečilo účinnosť pracovného poriadku vzhľadom na aplikovanie zákona, taktiež až k 15.7.2001 bol novelizovaný spisový a skartačný poriadok (Registratúrny poriadok),

    Ďalej zo záväzných informácií vyplýva, že na MF SR nadobudol platnosť upravený spisový a skartačný poriadok  až 30.11.2001, v informácii MVRR SR, MS SR a MK SR nie je zmienka o novelizácii pracovného poriadku, informácia MZV SR a MP SR nedeklaruje novelu spisového a skartačného poriadku.  MZ SR okrem oneskorenej novelizácie (30.11.2001) spisového a skartačného poriadku, neinformuje o úprave pracovného poriadku, hoci v rámci prijatých opatrení k výsledkom kontroly k danej problematike z júna 2001 ho malo novelizovať   do   15.9.2001.   MV  SR  novelizovalo organizačný poriadok až k 1.1.2002, o úprave ostatných interných predpisov sa v informácii nezmieňuje. MŠ SR nedeklaruje úpravy v pracovnom, spisovom a skartačnom poriadku.

Úloha B.3.:

	zabezpečiť plnenie úloh podľa bodov B.1. a B.2. tohto uznesenia v nimi zriadených rozpočtových a príspevkových organizáciách a v nimi riadených orgánoch miestnej štátnej správy, ktoré sú povinnými osobami podľa § 2 zákona č. 211/2000 Z.z. o slobodnom prístupe k informáciám
	do 31. decembra 2000

Plnenie:

	Kontrolované ministerstvá vecné plnenie tejto úlohy v podstate zabezpečili, keď uložili zriadeným rozpočtovým a príspevkovým organizáciám a v nimi riadených orgánoch miestnej štátnej správy zabezpečovať vo svojich podmienkach aplikáciu zákona o slobode informácií s osobitným zreteľom na rozpracovanie a realizáciu „Návrhu opatrení“ a úpravu vnútorných predpisov. Z hľadiska formy realizácie úloh ministerstvá vypracovali a zaslali organizáciám podklady, resp. pokyny, na základe ktorých rozhodujú a konajú povinné osoby. Súčasne so zabezpečením plnenia úloh mali organizácie informovať ministerstvá o spôsobe plnenia úloh uznesení vlády SR. V tejto súvislosti sa zistilo, že spätná väzba zo strany zriadených organizácií sa nerealizovala úplne, keď nie všetky organizácie  ministerstvá informovali tak, ako je uvedené v nasledujúcich príkladoch:

-	MH SR – uložilo príspevkovým a rozpočtovým organizáciám v zriaďovateľskej pôsobnosti ministerstva listom zabezpečiť vo svojich podmienkach aplikáciu zákona, pričom však taxatívne nepožadovalo spätné informácie o plnení úloh. Nakoľko nebola v týchto organizáciách vykonaná vnútorná kontrola,  nie je preukázané, či boli tieto úlohy z vecného a časového hľadiska zabezpečené. Taktiež nebolo preukázané organizovanie školení, resp. porád pre vedúcich zamestnancov týchto organizácií zo strany ministerstva,

-	zo záväzných informácií z MVRR SR, MK SR, MŠ SR nevyplýva, ako tieto splnili predmetnú úlohu. 

V súvislosti s vytvorením podmienok pre aplikovanie zákona o slobode informácií v ústredných orgánoch štátnej správy vláda citovaným uznesením uložila ďalšie úlohy pre vedúceho ÚV SR a ministerku financií, ktoré boli vyhodnotené v rámci predchádzajúcej kontroly ako splnené a vzaté na vedomie v bode A.1. uznesenia vlády SR č. 747 z 15.8.2001.

Ďalej vláda v rámci citovaného uznesenia uložila:

ministrovi školstva – úloha B.6.:

	predložiť na rokovanie vlády správu o uplatňovaní zákona č. 211/2000 Z.z.    a schválených opatrení v orgánoch štátnej správy	
	do 30. júna 2001

Plnenie:

	Správa bola prerokovaná vo vláde 15.8.2000 a vzatá na vedomie uznesením vlády SR č. 721 s tým, že v bode B.1. citovaného uznesenia bolo uložené ministrovi školstva, ministrovi vnútra a vedúcemu ÚV SR predložiť v termíne do 31.3.2002 na rokovanie vlády návrh zákona, ktorým sa mení a dopĺňa zákon č. 211/2000 Z.z. o slobodnom prístupe k informáciám.

	Na základe skúseností a poznatkov z uplatňovania zákona sa javí potreba jeho novelizácie v oblasti jednoznačného vymedzenia pojmov (povinná osoba, informácia pre potreby zákona a pod.), riešenia  spôsobu   vybavovania   odvolania    a opravných prostriedkov (rozklad voči fiktívnemu rozhodnutiu) a pod.. 

	Ďalšie uznesenie, ktoré vláda prijala v súvislosti s aplikáciou zákona           o slobode informácií je uznesenie vlády SR č. 1050/2000, ktoré sa vzťahuje k potrebe spracovania a realizácie jednotných pravidiel a postupov zverejňovania materiálov predkladaných na rokovanie vlády zo strany členov vlády, predsedov ostatných ústredných orgánov štátnej správy, ako aj ostatných predkladateľov. V tejto súvislosti vláda uložila plniť nasledovné úlohy (B.1., B.2. a B.3.), ktorých kontrolou sa zistilo:

-	MŽP SR - za sledované obdobie predložilo na rokovanie vlády celkom 47 materiálov okrem písomnej podoby aj v elektronickej forme, žiadny materiál nebol označený „Nezverejňovať“ a jeden materiál mal zapracované pripomienky po termíne (7 dní),

-	MH SR  - neuviedlo počet materiálov na rokovanie vlády, osem bolo označených „Nezverejňovať“ a 22 zapracovalo pripomienky po termíne,

-	MSPNM SR – bolo zistené, že jeden materiál mal zapracované pripomienky z rokovania vlády po termíne,

-	MO SR – predložilo na rokovanie vlády 35 materiálov aj v elektronickej forme, z toho bolo sedem- tajné a jeden – prísne tajný. Jeden materiál  po zapracovaní pripomienok bol na ÚV SR zaslaný po termíne,

Zo záväzných informácií ministerstiev - až na MDPT SR - jednoznačne nevyplynulo plnenie úloh citovaného uznesenia. Plnenie je v informáciách uvedené popisne bez konkrétnych údajov vecného a časového plnenia jednotlivých úloh citovaného uznesenia. MK SR vo svojej informácii neuviedlo ako plní úlohy tohoto uznesenia.

Uznesenie vlády SR č. 1050/2000, okrem úloh uložených predkladateľom materiálov na rokovanie vlády, zaviazalo tiež vedúceho ÚV SR plniť ďalšie úlohy týkajúce sa elektronického sprístupňovania pre verejnosť, ktoré boli vyhodnotené  ako splnené, resp. priebežne plnené a vzaté vládou na vedomie v bode A.1. uznesenia vlády SR č. 747 z 15.8.2001.

*	*	*

Zo súhrnných výsledkov kontroly vyplýva, že:

-	v kontrolovaných ministerstvách sa v zmysle vládou prijatých uznesení                č. 1078   a č. 1050 z roku 2000 vytvorili základné organizačné, personálne a materiálne predpoklady pre aplikáciu zákona o slobode informácií od 1.1.2001,

-	úroveň vybavovania žiadostí o poskytnutie informácií možno hodnotiť  pozitívne, keď zo 7885 podaných žiadostí za kontrolované obdobie bolo v zákonnej lehote do 10 dní vybavených 7320, t.j.   92,8%, do 20 dní vybavených 150, t.j. 2,0%. Žiadosti v počte 275, t.j. 3,5% boli riešené v súlade s § 18 ods. 2 zákona vydaním rozhodnutia o nevybavení sprístupnenia informácie s uvedením dôvodu. Pozitívne možno hodnotiť aktívnejší prístup kontrolovaných subjektov k poskytovaniu žiadaných informácií,

-	systém úhrad nákladov za informácie vychádzajúci z platnej vyhlášky umožňuje, že niektoré ministerstvá poskytujú informácie bezplatne, iné žiadajú úplatu až od určitého limitu. Tento systém podľa výsledkov kontroly neobmedzuje záujem verejnosti o poskytovanie informácií,

-	rozpracovanie návrhu opatrení nezohľadňuje komplexne ustanovenia zákona       o slobode informácií, keď nie všetky ministerstvá majú spracovaný aktualizovaný zoznam skutočností podliehajúcich utajeniu na infotabuliach, resp. na internetových stránkach nie sú zverejnené všetky informácie stanovené zákonom,

-	nedostatky boli zistené v správnosti a včasnosti vedenia evidencie žiadostí            o poskytnutie informácií, v oneskorenej úprave organizačných poriadkov, ako aj ďalších interných predpisov súvisiacich so zákonom o slobode informácií,

-	systém vnútornej kontroly zákona o slobode informácií a „Návrhu opatrení“ až na päť ministerstiev absentuje. Účinnou kontrolou plnenia ustanovení zákona by bolo možné dosiahnuť lepšie praktické aplikovanie zákona a tým aj kvalitnejší servis poskytovania informácií občanom,

-	na základe poznatkov z uplatňovania zákona možno konštatovať, že je potrebné tento novelizovať v oblasti jednoznačného vymedzenia niektorých pojmov (povinná osoba, informácia a pod.), riešenia spôsobu vybavovania odvolania  a opravných prostriedkov (rozklad voči fiktívnemu rozhodnutiu) a pod.. 

Protokoly, z ktorých vychádza informácia, boli prerokované v súlade so zákonom NR SR č. 10/1996 Z.z. o kontrole v štátnej správe so zodpovednými zamestnancami kontrolovaných subjektov a bolo im uložené prijať opatrenia na odstránenie zistených nedostatkov. Záväzné informácie, ktoré tvorili ďalší podklad pre vypracovanie informácií boli podpísané príslušnými štatutármi – ministrami, resp. vedúcim úradu.

 Bratislava, január 2002